TOP พุ่ง 5% รับจ่ายปันผล 0.60 บ. ขึ้น XD 9 ก.ย.นี้-โบรกชี้ไตรมาส 4 ไฮซีซั่นโรงกลั่น
TOP ราคาวิ่ง 5% ขานรับหลังมีการประกาศจ่ายปันผล 0.60 บ./หุ้น ขึ้นเครื่องหมาย XD 9 ก.ย.64 ขณะที่โบรกมองไตรมาส 4/2564 ซึ่งเป็นทั้งช่วง high season ของโรงกลั่น ช่วงฤดูหนาว รวมทั้งความต้องการใช้น้ำมันจากการ เดินทางจะค่อยๆกลับมาหลัง COVID ผ่อนคลาย
30 ส.ค. 2564

ผู้สื่อข่าวรายงานว่า วันนี้ (30 ส.ค.2564) ราคาหุ้น บริษัท ไทยออยล์ จำกัด (มหาชน) หรือ TOP ณ เวลา 10.32 น. อยู่ที่ระดับ 50.25 บาท บวกไป 2.25 บาท หรือขึ้นไป 4.69% โดยราคาทำจุดสูงสุด 50.75 บาท ขณะที่ราคาทำจุดต่ำสุด 49.75 บาท ด้วยมูลค่าการซื้อขาย 605.79 ล้านบาท

โดยราคาหุ้นบนกระดานปรับตัวขึ้น ส่วนหนึ่งเป็นการขานรับประเด็น บริษัทฯ มีมติการประชุมคณะกรรมการเมื่อวันที่ 27 สิงหาคม 2564 ประกาศจ่ายเงินปันผลระหว่างกาล เป็นการจ่ายปันผลจากกำไรสะสม ด้วยอัตราการจ่ายปันผลเป็นเงินสด 0.60 บาทต่อหุ้น โดยกำหนดวันที่ไม่ได้รับสิทธิปันผล (XD) คือวันที่ 9 กันยายน ส่วนวันที่จ่ายปันผลวันที่ 23 กันยายน 2564
นอกจากนี้บริษัทหลักทรัพย์ เอเซีย พลัส จำกัด ระบุในบทวิเคราะห์ (30 ส.ค.2564) แนะนำ “ซื้อ” ราคาเป้าหมาย 55.00 บาท โดยช่วงครึ่งหลังของปี 2564 ความต้องการใช้ปิโตรเลียมคาดทยอยกลับมาเพิ่มขึ้น ตามเศรษฐกิจที่ค่อยๆคลี่คลายเชิงบวก โดยความหวังจะอยู่ในงวดไตรมาส 4/2564 ซึ่งเป็นทั้งช่วง high season ของโรงกลั่นช่วงฤดูหนาว อีกทั้งคาดความต้องการใช้น้ำมันจากการ เดินทางจะค่อยๆกลับมาหลัง COVID ผ่อนคลาย ประเมินมูลค่าพื้นฐานสิ้นปี 2564 เท่ากับ 55 บาทมี Upside เกือบ 15%